'Groen-werk moet ook goeie werk wees' | Netwerk24
Deur Francois Williams 10 Januarie 2019 12:15
Internasionaal kan die groen-ekonomie teen 2030 tot 24 miljoen nuwe werkgeleenthede skep, sê Guy Ryder, direkteur-generaal van die Internasionale Arbeidsorganisasie (ILO).
Die groenekonomie gaan werk skep, maar dit verg nuwe vaardighede.
Ryder het op die derde konferensie van die Partnership for a Greener Economy (Page) in Kaapstad verduidelik dit gaan egter ook die verlies aan 6 miljoen werkgeleenthede veroorsaak, met dus 'n netto toename van sowat 18 miljoen werkgeleenthede.
Maar dit sal werkgeleenthede wees in nuwe gebiede wat nuwe vaardighede vereis.
Ryder het in 'n paneelbespreking op die konferensie egter gemaan dat nie elke "vuil" werkgeleentheid (byvoorbeeld in die myn- of in die oliebedryf) 'n slegte werkgeleentheid is nie, en nie elke "skoon" werkgeleentheid noodwendig 'n goeie werkgeleentheid is nie.
Hy bedoel daarmee dat die oorgang na 'n groen ekonomie billik en regverdig moet wees, en dit moet sorg dat werkomstandighede in die groen ekonomie "ordentlik", waardig en goed moet wees. Dieselfde uitbuiting van werkers in die bestaande ekonomie moenie herhaal word nie.
Nomvula Mokonyane, Suid-Afrika se nuwe minister van omgewingsake, het beklemtoon die skuif na 'n groener ekonomie moet ook nie nalaat om agtergeblewe gemeenskappe op te hef en tot transformasie by te dra nie.
Rita Schwarzelühr-Sutter, Duitse minister van omgewing, natuurbewaring en kernveiligheid, het in die paneelbespreking gesê daar is baie kapitaal opgesluit in byvoorbeeld pensioenfondse wat benut kan word om in die groen ekonomie te belê.
In 'n peiling onder die afgevaardigdes op die Page-konferensie het 43% van 155 deelnemers gemeen die belangrikste faktor om welvaart van lande te verbeter is die gelyke verdeling van hulpbronne.